b"\n_START_ARTICLE_\nPassi\xc3\xb3 (m\xc3\xbasica)\n_START_PARAGRAPH_\nUna passi\xc3\xb3 en m\xc3\xbasica \xc3\xa9s una composici\xc3\xb3 vocal que utilitza com a text el fragment dels Evangelis que narra la Passi\xc3\xb3 de Jes\xc3\xbas._NEWLINE_Des de l'edat mitjana, dins de les funcions lit\xc3\xbargiques corresponents als dies de Setmana Santa -sobretot Diumenge de Rams i Divendres Sant- es llegia aquest text amb cant gregori\xc3\xa0. A mitjan segle XV, alguns passatges d'aquest text van comen\xc3\xa7ar a ser tractats polif\xc3\xb2nicament i a principis del segle\xc2\xa0xvi ja era completament polif\xc3\xb2nica i va seguir molt m\xc3\xa9s de prop els estils i els g\xc3\xa8neres de la resta de la m\xc3\xbasica religiosa del moment. Aix\xc3\xad, del segle\xc2\xa0xvi data la primera passi\xc3\xb3 composta amb la t\xc3\xa8cnica i l'estil del motet. D'aquell mateix segle daten les primeres obres del g\xc3\xa8nere provinents de l'esgl\xc3\xa9sia luterana i s\xc3\xb3n obra de Johann Walter: els textos corresponents als personatges individuals hi s\xc3\xb3n mon\xc3\xb2dics, i les aparicions del poble o de les multituds s\xc3\xb3n polif\xc3\xb2niques._NEWLINE_Les passions d'Orlando di Lasso al segle\xc2\xa0xvi i de Heinrich Sch\xc3\xbctz al XVII s\xc3\xb3n considerats punts culminants de l'anomenada passi\xc3\xb3 responsorial en la qual alternen aquests tractaments mon\xc3\xb2dic i polif\xc3\xb2nic amb una visi\xc3\xb3 dram\xc3\xa0tica._NEWLINE_Seguint els dictats de la moda, a finals del segle\xc2\xa0xvii les parts mon\xc3\xb2diques van comen\xc3\xa7ar a apar\xc3\xa8ixer acompanyades del quasi inevitable baix continu, moda que havia imposat l'\xc3\xb2pera italiana. De mica en mica, als textos b\xc3\xadblics s'hi anaven afegint altres textos que -a solo o b\xc3\xa9 polif\xc3\xb2nicament glossaven o comentaven els esdeveniments de la narraci\xc3\xb3 central. Aix\xc3\xad, durant tot el Barroc (i els per\xc3\xadodes posteriors, tot i que ja no va gaudir de la mateixa dedicaci\xc3\xb3 per part dels compositors), la passi\xc3\xb3 va seguir els c\xc3\xa0nons formals de l'oratori, tot i que va mantenir algunes peculiaritats, provinents del seu origen anterior i espec\xc3\xadfic: un g\xc3\xa8nere d'origen medieval s'acomod\xc3\xa0 a un g\xc3\xa8nere nascut en el Barroc._NEWLINE_Les Passions s'acostumen a denominar en funci\xc3\xb3 de quin dels quatre evangelis es pren com a base per al text. Aix\xc3\xad, es pot tractar d'un Passi\xc3\xb3 segons Sant Joan, Passi\xc3\xb3 segons Sant Mateu, etc._NEWLINE_Tot i que les Passions m\xc3\xa9s conegudes s\xc3\xb3n les de Johann Sebastian Bach, i en especial la Passi\xc3\xb3 segons Sant Mateu, s\xc3\xb3n destacables, tamb\xc3\xa9, la de Haendel segons Sant Joan, o les m\xc3\xa9s de 40 que va deixar Telemann. Entre els compositors m\xc3\xa9s actuals destaca la Passi\xc3\xb3 segons Sant Lluc de Penderecki._NEWLINE_A Catalunya, es conserven Passions polif\xc3\xb2niques de Francesc Escorsell (tres, corresponents als anys 1878, 1889 i 1890, a tres i a quatre veus), de Caiet\xc3\xa0 Mensa, (a quatre veus, de finals del segle XVIII o principis del XIX, de Josep Pujol (del 1885), i una d'autor an\xc3\xb2nim del 1852), totes elles a l'Arxiu de Manuscrits Musicals de la Seu de Manresa, la qual cosa testimonia un cert grau d'\xc3\xbas d'aquest tipus de m\xc3\xbasica a la Seu de Manresa durant aquell per\xc3\xadode."